Die Banvloek - www.bybelkennis.co.za
Die Banvloek – Francois Malan
Wat is die betekenis van die banvloek? Kan ons dit vandag nog gebruik, mag ons dit gebruik?
Banvloek verwys na 'n vervloeking wat iemand uit die gemeenskap verban.
In Deuteronomium 27:15-26 word 'n hele reeks van sondes aangestippel. Die mens wat dit doen, word onder die vloek van God se straf geplaas. Paulus verwys na die gedeelte in Deuteronomium in Galasiërs 3:10: Maar almal wat staat maak op die onderhouding van die wet (om daardeur gered te word), val onder die vloek, want daar staan geskrywe: Daar rus 'n vloek op elkeen wat nie stiptelik alles doen wat in die boek van die wet geskrywe staan nie. Maar hy wat deur geloof geregverdig word – wie se verhouding met God reggestel is deur in Jesus te glo – sal lewe (Gal.3:11, vgl. Rom 1:17). Want Galasiërs 3:13 sê: Christus het ons losgekoop van die vloek wat die wet meebring, deur in ons plek 'n vervloekte te word. Daar staan naamlik geskrywe: Vervloek is elkeen wat aan 'n hout opgehang is (Deutr. 21:23)… so het ons dan deur die geloof die Gees ontvang wat God beloof het (Gal.3:14).
Die vloek beteken dat God so iemand verlaat, en aan hom/haarself oorlaat om te doen wat hulle wil, en so hulleself vernietig (vgl. Rom.1:18, 24,26-31). Die seën van God beteken dat Hy by ons is en in ons kom woon het deur sy Gees, wat ons sondaars aan sy Seun verbind met geloof in Hom, van ons sonde verlos, en dat ons as kinders van God kan lewe onder sy sorg en leiding (Romeine 8:9-17).
Dit is nie vir ons om iemand onder die banvloek te plaas nie, maar deur sy/haar sonde plaas hulle hulleself op 'n pad weg van God af, en word dit soms nodig vir die gemeente om 'n lidmaat wat in die sonde lewe uit die gemeente uit te sluit, sodat hy/sy kan besef wat hulle doen deur hulle rug op God en sy gebod te draai, en hulle so tot bekering kan kom (vgl. 1 Korintiërs 5:1-5).